ผนึกโครงการในพรบ.กู้2ล้านล้าน
กำหนดโครงการลงทุนใน พ.ร.บ.กู้เงิน 2 ล้านล้าน คมนาคมกินรวบ
30 พ.ย. 2555

กำหนดโครงการลงทุนใน พ.ร.บ.กู้เงิน 2 ล้านล้าน คมนาคมกินรวบ
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า กระทรวงการคลังจะเสนอร่างพระราชบัญญัติ (พ.ร.บ.) กู้เงิน เพื่อนำมาลงทุนโครงสร้างพื้นฐานในวงเงิน 2 ล้านล้าน บาทให้คณะรัฐมนตรี (ครม.) พิจารณาเห็นชอบภายในเร็วๆ นี้ เพื่อเสนอให้ที่ประชุมรัฐสภาพิจารณาออกเป็นกฎหมายให้มีผลบังคับใช้ต่อไป
ร่าง พ.ร.บ.กู้เงินดังกล่าว ว่าจะนำจุดดีของการกู้เงินในโครงการไทยเข้มแข็งมาผสมกับกฎหมายกู้เงินอื่นๆ โดยจะมีรายชื่อและรายละเอียดโครงการทั้งหมดแนบไปกับร่าง พ.ร.บ.กู้เงิน ให้สภาพิจารณา หากไม่เห็นชอบก็สามารถตัดโครงการ หรือเพิ่มโครงการใหม่ได้เหมือนการพิจารณางบประมาณรายจ่ายของรัฐบาล
ขณะที่โครงการลงทุนที่ใช้เงินกู้ 2 ล้านล้านบาท จะเป็นโครงการเฉพาะระบบขนส่งทางบก ระบบราง ขนส่งทางอากาศ ขนส่งทางน้ำเท่านั้น และการสร้างด่านศุลกากรให้เชื่อมการขนส่งกับประเทศเพื่อนบ้าน ส่วนการลงทุนโครงสร้างพื้นฐานด้านอื่นๆ จะให้ไปใช้งบลงทุนในงบประมาณปกติ
ทั้งนี้ ที่ผ่านมาสำนักงานบริหารหนี้สาธารณะ (สบน.) ได้พิจารณารายละเอียดโครงการที่จะใช้เงินกู้ แบ่งเป็นโครงการลงทุนด้านขนส่งระบบราง 1.18 ล้านล้านบาท คิดเป็น 54% การขนส่งทางบก 4.29 แสนล้านบาท หรือ 20% การขนส่งทางน้ำ 1.26 แสนล้านบาท หรือ 6% การขนส่งทางอากาศ 6.69 หมื่นล้านบาท หรือ 3% และที่เหลืออีก 17% เป็นการลงทุนโครงการอื่นๆ 
กระทรวงการคลังประเมินว่า การลงทุนโครงสร้างพื้นฐานจะทำให้เศรษฐกิจขยายตัวเพิ่มปีละ 0.5%